Kommer oor toename in padsterftesyferArgieffoto: Emer-G-Med Die Automobiel-Assosiasie van Suid-Afrika (AA) het Dinsdag gesê die dodetal op die land se paaie sal aanhou styg in die afwesigheid van behoorlike en uitvoerbare strategieë. Die departement van vervoer het vroeër die dag die padsterftesyfer vir die feesseisoen bekend gemaak en gesê die afgelope feestyd was een van die uitdagendste nog wat die departement se hulpbronne tot die maksimum beproef het. Dipuo Peters, minister van vervoer, het tydens ŉ mediakonferensie bekend gemaak altesaam 1 714 sterftes is tydens die 2016-’17-feestyd aangeteken, 5% meer as oor dieselfde tydperk verlede jaar. Die AA het in ŉ reaksie hierop gesê die toename in padsterftes is rede vir groot kommer en dui op ŉ gebrek aan ŉ behoorlike padveiligheidstrategie om die slagting hok te slaan. “Op die oog af lyk die toename klein, maar die werklikheid is dat die getal nie stabiliseer nie en belangriker, afneem nie,” het die AA gesê. “Die departement en minister sê dieselfde as wat hulle verlede jaar gesê het en die situasie verbeter nie.” Die AA het daarop gewys dat verskeie vergaderings en forums wat deur die jaar gehou is, blykbaar geen merkbare uitwerking op die padsterftestatistiek gehad het nie. “Ten spyte van verskeie bewusmakingsveldtogte deur die jaar waarna die minister verwys, het dit geen uitwerking op die dodetal gehad nie. Dit is tyd dat meer drastiese stappe gedoen word om die kwessie te hanteer.” Die AA meen die aantal padblokkades moet nie net in die feestyd toeneem nie, maar regdeur die jaar gehou word. “Motors wat geskut is, kon al maande gelede van die paaie verwyder wees. ŉ Indrukwekkender syfer sou ook opgelewer word as meer bestuurders van die pad af getrek word vir roekelose en nalatige bestuur.” Die assosiasie het die probleem ook toegeskryf aan ŉ gebrek aan wedersydse respek onder motoriste vir hul eie lewens en die lewens van ander bestuurders.